钦定古今图书集成/理学汇编/经籍典/第089卷 > 《田获三狐赋》〈以田获三狐吉无不利为韵〉李咸
## 钦定古今图书集成/理学汇编/经籍典/第089卷 > 《田获三狐赋》〈以田获三狐吉无不利为韵〉李咸

客有都尉崔公，尝以投笔筮仕，遇《解》九二爻应，无何而立功成名遂之来，相与游远而获三狐，公以为应往者之兆，遂为《田获三狐赋》，余因应云：

放心而适者，其在乎游田。徒御自肃，镮鋂相牵，指东
郊以按辔，乘北风以鸣鞭。风威初厉，鹰隼斯击。英寮
讼闲，农人务隙，分曹命侣，荣随所历。未济之狐，欻起
荒陌，多疑胆捐，虚惊心惕。趫材竞逐，良弓可射。筭分
铢商，远近乃舍，拔而则获。于是长舒远引，自北徂南，
遇丰草而必陟，逢虎穴而争探。车轻轮高，群足䟃。
“将使蹂躙其十二三。”尔乃出林莽，践平芜。历历尔见，
绥绥有狐。莫赤其色，又腯其肤。各挟尔之矢，先张尔
之弧。虽罗空三面，而人合四隅。终见加其一目，遽生
擒于仆夫。更有七擒七纵，乍奔乍逸。忽投足于旧丘，
且守之而勿失。俄而猎父焰炽，蕴崇烟郁，知隐伏之
无所，动险中之瞰出。搏噬交乱，竿投惶觱。罔解狐之
终凶，符六二之贞吉。得理中之道，偕枉直之实。且夫
平原广衍，何有何无。独兹狐之见获，应君子之筮䇲。
君子云谁？其唯崔公；噬䇲伊何，当入其仕乎？固欲知
蔡泽之跃马，而问詹尹以泛凫。公侯干城，则四方壮
士；文章经国，则一代英儒。我章斯银，我绶斯朱。安比
夫求鱼靡饵，即鹿无虞哉？已而日低岚岫，烟生寒柳，
韔弓释掤，割鲜纵酒。是田也，盖以集彼戎事，从其群
丑。第吾人之《讙谣》，则郢中之能不。岂徒焚林竭泽，干
池涤薮。况夫天诫其驰骋，御难其枯朽。虽俟俟儦儦，
或群或友，皆弃之而不受。嘻！兹狐之无知，何虽兽而
似智？当其七雄分势，遇楚相以申威；九尾来仪，感魏
君而呈瑞。又若腋入珍裘，肉登俎味，在物斯贱，与人
为利。利之者以此。载咏歌而无愧。